LT Europos Sąjungos oficialusis leidinys C 202/10

2014 m. balandžio 10 d. pareikštas ieškinys byloje Komisija/Vengrija

(Byla C-179/14)

2014/C 202/12

Proceso kalba: vengrų

Šalys

Ieškovė: Europos Komisija, atstovaujama A. Tokár ir E. Montaguti

Atsakovė: Vengrija

Ieškovės reikalavimai

Komisija Teisingumo Teismo prašo:

1. Pripažinti, kad įvedusi ir palikusi galioti SZÉP kortelės sistemą, reglamentuojamą 2011 m. balandžio 12 d. Dekretu Nr. 55/2011, iš dalies pakeistu 2011 m. Įstatymu CLVI, Vengrija pažeidė 2006 m. gruodžio 12 d. Europos Parlamento ir Tarybos direktyvą 2006/123/EB (1) dėl paslaugų vidaus rinkoje, nes: — Dekreto dėl SZÉP kortelės sistemos 13 straipsniu, aiškinamu atsižvelgiant į 1993 m. Įstatymo XCVI 2 straipsnio 2 dalies d punktą, 1997 m. Įstatymo CXXXII 2 straipsnio b punktą ir 2006 m. Įstatymo IV 1 straipsnį, 2 straipsnio 1 ir 2 dalis, 55 straipsnio 1 ir 3 dalis ir 64 straipsnio 1 dalį, bendrovių filialams nenumatyta galimybė išduoti SZÉP kortelės, ir todėl pažeidžiamos Direktyvos 2006/123 14 straipsnio 3 punkto ir 15 straipsnio 2 dalies b punkto nuostatos; — Dekreto dėl SZÉP kortelės sistemos 13 straipsniu, aiškinamu atsižvelgiant į 2006 m. Įstatymo IV 1 straipsnį, 2 straipsnio 1 ir 2 dalis, 55 straipsnio 1 ir 3 dalis ir 64 straipsnio 1 dalį, 1993 m. Įstatymo XCVI 2 straipsnio 2 dalies d punktą ir 1997 m. Įstatymo CXXXII 2 straipsnio b punktą, vertinant, ar įvykdytos minėto dekreto 13 straipsnio a, b ir c punktuose numatytos sąlygos, nepripažįstama įmonių grupės veikla tuo atveju, kai patronuojančioji įmonė nėra pagal Vengrijos teisę įsteigta bendrovė ir kai jos narės veikia ne pagal Vengrijos teisėje numatytos bendrovės formą, ir todėl pažeidžiamos Direktyvos 2006/123 15 straipsnio 1 dalies, 2 dalies b punkto ir 3 dalies nuostatos; — Dekreto dėl SZÉP kortelės sistemos 13 straipsniu, aiškinamu atsižvelgiant į 2006 m. Įstatymo IV 1 straipsnį, 2 straipsnio 1 ir 2 dalis, 55 straipsnio 1 ir 3 dalis ir 64 straipsnio 1 dalį, 1993 m. Įstatymo XCVI 2 straipsnio 2 dalies d punktą ir 1997 m. Įstatymo CXXXII 2 straipsnio b punktą bankams ir kredito įstaigoms išlaikoma galimybė išduoti SZÉP kortelę, nes tik jie vieni gali įvykdyti Dekreto 13 straipsnyje nustatytus reikalavimus, ir todėl pažeidžiamos Direktyvos 2006/123 15 straipsnio 1 dalies, 2 dalies d punkto ir 3 dalies nuostatos; — Dekreto dėl SZÉP kortelės sistemos 13 straipsniu, kiek juo nustatoma sąlyga turėti buveinę Vengrijoje norint išduoti SZÉP kortelę, pažeidžiamas Direktyvos 2006/123 16 straipsnis.

2. Papildomai pripažinti, kad 2011 m. balandžio 12 d. Dekretu Nr. 55/2011 įvesta SZÉP kortelės sistema pažeidžia SESV 49 ir 56 straipsnius, nes 1 punkte nurodytos Direktyvos 2006/123 nuostatos netaikomos tame pačiame punkte paminėtoms nuostatoms;

3. Pripažinti, kad 2011 m. Įstatymu CLVI ir 2012 m. Įstatymu CIII reglamentuojama maitinimo talonų sistema, pagal kurią nustatomas viešųjų įstaigų monopolis išduoti šalto maisto talonus ir kuri įsigaliojo nenumačius tinkamo pereinamojo laikotarpio ir priemonių, pažeidžia SESV 49 ir 56 straipsnius, nes 2011 m. Įstatymo CLVI 1, 5 ir 477 straipsniais ir 2012 m. Įstatymo CIII 2 straipsnio 1 ir 2 dalimis, 6 bei 7 straipsniais numatyti neproporcingi apribojimai.

4. Priteisti iš Vengrijos bylinėjimosi išlaidas.

Ieškinio pagrindai ir pagrindiniai argumentai

2011 m. Vengrija iš dalies pakeitė teisės aktus, susijusius su laisvalaikio ir pramogų bei karšto ir šalto maisto talonų, kurie yra priedas prie darbo užmokesčio ir todėl jiems taikomas palankesnis mokesčių ir socialinės apsaugos režimas, išdavimu. Šie nauji teisės aktai įsigaliojo nuo 2012 m. sausio 1 d., ir jiems nebuvo nustatytas tinkamas pereinamasis laikotarpis. Prieš padarant minėtas pataisas, vidaus teisės normos nenumatė konkrečių ar specialių tokių talonų išdavimo sąlygų ar formos. Padarius šiuos teisės aktų pakeitimus, viešajai įstaigai Magyar Nemzeti Üdülési Alapítvány (Vengrijos nacionalinis laisvalaikio fondas) buvo suteiktas monopolis išduoti maitinimo popierinius arba elektroninius talonus šaltam maistui bei popierinės formos maitinimo talonus šaltam maistui. Pagal minėtus teisės aktus taip pat buvo nustatytos ypač griežtos laisvalaikio, pramogų ir šalto maisto talonų išdavimo sąlygos, buvo numatyta, kad juos galima išduoti tik elektroniniu būdu. Ginčijamomis priemonėmis iš atitinkamos rinkos buvo pašalinta nemažai ūkio subjektų ir dėl to laisvai teikti paslaugas tapo neįmanoma. Be to, SZÉP kortelės rinka de facto rezervuota pagal Vengrijos teisę įsteigtoms trims gana didelėms bankų grupėms, o Erzsébet talonus galima išduoti tik turint valstybės monopolį. Aplinkybės, kad šį monopolį turinčios viešosios įstaigos pajamos yra skirtos socialinio pobūdžio išlaidoms nepakanka, kad būtų galima pateisinti šiais teisės aktais įvestus apribojimus. Pagal reikšmingas Sutarties dėl ESV ir Direktyvos 2006/123 nuostatas įsisteigimo laisvė ir paslaugų teikimo laisvė gali būti apribotos tik jeigu šie apribojimai taikomi nediskriminuojant, jie susiję su bendruoju interesu ir atitinka būtinybės ir proporcingumo reikalavimus.

(1) 2006 m. gruodžio 12 d. Europos Parlamento ir Tarybos direktyva 2006/123/EB dėl paslaugų vidaus rinkoje (OL L 376, p. 36).